CDS marec 2016 - **Priniesť si PAŽ**

**Povolanie salezián spolupracovník**

V tomto roku si pripomíname 140. výročie schválenia Združenia saleziánov spolupracovníkov pápežom Piom IX. V tejto CDS sa chceme preto hlbšie zamyslieť nad svojím povolaním saleziána spolupracovníka, nakoľko toto moje povolanie je neoddeliteľnou súčasťou Božieho plánu so mnou, tak ako mi to pripomína PAŽ, s pomocou ktorého budeme dnes načúvať Pánovi.

 *Nie vy ste si vyvolili mňa, ale ja som si vyvolil vás a ustanovil som vás, aby ste išli a prinášali ovocie a aby vaše ovocie zostalo* (*Jn* *15, 16).*

Tento citát zo sv. písma načrtáva horizont, v ktorom – vo svetle evanjelia – treba pochopiť identitu saleziána spolupracovníka, jeho špecifické povolanie pravého saleziána vo svete, ktorý je laikom alebo diecéznym kňazom či diakonom. Toto povolanie sa teda nerodí z ľudského plánu, ktorým by sa niekto mohol vystatovať. Od základu je to **Boží dar**, dar Boha, ktorý sa v Pánovi Ježišovi zjavil ako „priateľ“ ľudí a  svojich učeníkov preto nazýva „priateľmi“. „Angažovať sa ako saleziáni spolupracovníci znamená odpovedať na saleziánske apoštolské povolanie, dar Ducha, prijatím špecifického spôsobu prežívania evanjelia ... Je to slobodné rozhodnutie, ktoré kvalifikuje ich život“ (PAŽ čl. 2 §1).

Veľká myšlienka, ktorá dominuje otázke povolania: **presvedčenie viery v Boží dar.** Predstavuje zmysel existencie spolupracovníkov. Je ňou aktívna prítomnosť Ducha Svätého pri založení, v dejinách a v súčasnosti Združenia, ako aj v dejinách iných skupín saleziánskej rodiny.

Spolupracovníci vznikli vďaka *zvláštnemu pôsobeniu Božieho Ducha*, ktoré sa v dejinách prejavilo predovšetkým v donovi Boscovi a vo vytvorení rôznych skupín jeho apoštolskej rodiny; potom prijatím a schválením tohto nového zoskupenia zo strany Cirkvi; napokon v dvestoročných dejinách saleziánskej rodiny a v nej spolupracovníkov. A táto účinná prítomnosť Ducha Svätého umožňuje saleziánom spolupracovníkom prijať vlastnú fyziognómiu alebo identitu a v ich súčinnosti ju obnovuje, aby ju zladila so znameniami doby.

Toto je, súhrnne povedané, základná téma, ktorá preniká celú prvú kapitolu PAŽ. Je to skutočnosť tajomná, ale pravdivá a vzrušujúca. Dnes ju voláme – inšpirovaní jazykom svätého Pavla a Druhého vatikánskeho koncilu – „saleziánska charizma“. Stanovy saleziánov ju umiestňujú na prvé miesto, pretože predstavuje základ, na ktorom spočíva poslanie, život spoločenstva, uskutočňovanie evanjeliových rád a saleziánsky duch. Nový PAŽ sa začína na tomto základe: práve Duch Svätý povolaním spolupracovníka stať sa nasledovníkom dona Bosca animuje jeho apoštolské úsilie, spoločenstvo v rámci Združenia i s inými skupinami saleziánskej rodiny, a saleziánskeho ducha.

Prvá kapitola PAŽ všeobecným a globálnym štýlom definuje kvalitatívnu a originálnu identitu spolupracovníkov a ich Združenia. V hrubých rysoch načrtáva, odkiaľ spolupracovník pochádza, kto je, čo robí a ako to robí, aké je jeho miesto a jeho úloha v saleziánskej rodine a v Cirkvi.

Má teda základný význam: stavia základy budovy, ktorou je Združenie saleziánov spolupracovníkov!

 Dobrodružstvo s Bohom, ktorý vstupuje svojou prítomnosťou, svojím slovom a svojou láskou do osudov človeka ako jednotlivca a ako ľudu, je tajomstvom, ktoré nás prevyšuje. Cirkev je takto „Kristovým telom“ a „nevestou Ducha“, ktorú koncil definuje ako „Boží ľud“.

Je to pohľad na Cirkev, kde je plná spoluzodpovednosť a rovnaká dôstojnosť pre všetkých – bez individualizmu na ktorejkoľvek úrovni. Sme veriaci ako „spoločenstvo“, organizmus vnútorne diferencovaný posvätnými službami a mnohorakými charizmami.

***V Cirkvi sú totiž všetci – posvätní služobníci a laici – spolupracovníkmi Boha a spolupracovníkmi medzi sebou.***

Na základe apoštolov je celá Cirkev veľkou spolupracovníčkou Otca a Krista na diele trpezlivého budovania ich Kráľovstva, a mimo nej nejestvuje opravdivá a úplná spolupráca s Bohom: aj o tomto bol don Bosco presvedčený. V Cirkvi sú všetci členovia bez výnimky povolaní aktívne spolupracovať na Božom podujatí spásy. Dnes teda Kristus v mene Otca, volá k sebe a vysiela k druhým každého pokrsteného, ktorý si je vedomý svojej viery. Lenivým alebo nezamestnaným a zaspatým kresťanom pán vinice hovorí: „Zobuďte sa! Prečo tu celý deň postávate a nič nerobíte?“ – Aktuálna dramatická odpoveď znie: „Pretože nikto nás nenajal! – Tak teda *choďte aj vy* do mojej vinice!“ (por. *Mt* 20, 7). Koncil to opätovne potvrdil s úplnou jasnosťou a naozaj pôsobivým spôsobom – výrazom *spolupráca*. V Cirkvi nesmú byť príživníci: každý pokrstený je osobne povolaný spolupracovať ako dobrý syn na otcovskom podujatí Boha, a práve preto každý, či už posvätný služobník alebo laik, dostáva od Ducha Svätého *odlišné schopnosti*, dary - „charizmy“ ako možnosť priniesť svoj príspevok, hoci malý, ale nevyhnutný.

*Lumen Gentium* hovorí: „Apoštolát laikov je účasť na spasiteľnom poslaní Cirkvi, na ktoré veriacich určuje sám Pán krstom a birmovaním. ... Tak je každý laik už na základe darov, ktoré dostal, svedkom a zároveň živým nástrojom poslania samej Cirkvi“ (*LG* 33 b). Dekrét *Apostolicam Actuositatem* hovorí: „Kresťanské povolanie je svojou povahou aj povolaním na apoštolát. ... Laici majú *povinnosť* a *právo* apoštolovať práve pre svoje spojenie s Kristom ako Hlavou. ... Prikázanie lásky podnecuje všetkých veriacich, aby sa pričinili o väčšiu Božiu slávu približovaním jeho kráľovstva“ (*AA* 2 a; 3 b). A ďalej nádherne hovorí: Musia byť „presvedčení, že sa stávajú spolupracovníkmi Boha Stvoriteľa, Vykupiteľa a Posvätiteľa“ (*AA* 16 a), … Kristovými „spolupracovníkmi v rozmanitých podobách a spôsoboch jediného apoštolátu Cirkvi“ (*AA* 33).

Toto všetko poukazuje na *mystickú veľkosť*, *cirkevnú hodnotu* i *doktrinálnu a duchovnú kvalitu* *mena „spolupracovníci“*. Čo to znamená byť saleziánom spolupracovníkom? **Pre kresťana to znamená *spôsob* vyjadrenia a uskutočňovania spolupráce na Božom pláne, *ktorá je nevyhnutne zahrnutá do jeho kresťanského povolania*.**

Povolaním človeka je stávať sa stále viac človekom, povolaním kresťana je stávať sa stále viac naozaj Božím synom, druhým Kristom – čiže je povolaním pre plnosť kresťanského života.

Ale keďže Cirkev je „úzko spätá“ s ľudským pokolením a s jeho dejinami (*GS* 1), Boží Duch v nej neprestáva vzbudzovať ľudí a hnutia činu, ktorí odpovedajú na nové potreby. My všetci vieme, že 19. storočie bolo obdobím rozhodujúcej premeny: Európu zasiahla prvá industrializácia, sprevádzaná sociálnymi a politickými prevratmi, a najmä fenoménom urbanizácie.

A práve vtedy Duch Svätý vzbudil dona Bosca, a urobil z neho „giganta dobročinnej lásky“: jeho povolaním bolo darovať svoj život chudobnej, opustenej a ohrozenej mládeži, aby ju zachraňoval pred materiálnou a pred duchovnou biedou a zabezpečoval jej celkovú podporu. Jeho povolaním bolo tiež vynájsť vhodnú výchovnú metódu a postaviť na nohy *široké hnutie apoštolských síl*, schopných zabezpečiť pokračovanie a šírenie jeho diela a originálneho ducha, a chcel, aby jeho dielo bolo ním animované.

Zakladá tak skupinu bezprostredných spolupracovníkov a spolupracovníčok, apoštolov rehoľníkov a rehoľníčok, a skupinu aktívnejších spolupracovníkov a spolupracovníčok, diecéznych kňazov a laických apoštolov, začlenených vo všetkých prostrediach. Tejto obrovskej, ale jedinej apoštolskej rodine dal za inšpirátora a za patróna svätého Františka Saleského. *Takže všetci jej členovia budú saleziánmi*, zasvätenými tej istej základnej úlohe, podľa toho istého ducha, ale jedni sú saleziáni rehoľníci alebo rehoľníčky (s rehoľnými sľubmi: SDB a FMA), druhí sú saleziáni „nerehoľníci“ (bez rehoľných sľubov: „spolupracovníci“).

Musíme byť presvedčení, že „Pánov duch naplňuje zemekruh*“* (*Múd* 1, 7): on sa neuspokojuje s tým, že pre povolanie inšpiruje kňazov a rehoľníkov – on „povoláva“ každého pokrsteného, aby našiel svoje originálne miesto v Cirkvi a aby splnil svoju zvláštnu úlohu v spoločnom poslaní. Teda treba sa modliť: *Príď, Duch Svetla, ukáž mi moju cestu!*

Ďalej je potrebné mať určitú *záľubu v autentickom kresťanskom živote*. Je potrebná túžba utiecť od priemernosti, od formálnej nábožnosti, aby sme brali evanjelium vážne a usilovali sa o úžasné dobrodružstvo prežívanej viery a darovaného života.

Je tiež potrebné byť *citliví na problémy mládeže, biedy a chudoby vo všetkých podobách*, byť si vedomí, že sú to tie najrozhodujúcejšie problémy, aké existujú v našom svete a v jeho blízkej budúcnosti, čiže sympatizovať s mladými a s chudobnými a chcieť im pomáhať zabezpečiť ich ľudskú a kresťanskú podporu.

Je potrebné *poznať dona Bosca* . Len tak zistíme, že jeho postava, *jeho dielo,* jeho realistický a dynamický duch a jeho výchovná metóda zodpovedajú určitým črtám našej vlastnej povahy. Takže, keď ho budeme nasledovať a pracovať s ním, rozvinú sa tým naše prirodzené a nadprirodzené dary v prospech Cirkvi.

 Nestačí však iba pracovať, je potrebné *mať zmysel pre bratstvo*, milovať stretnutie s inými, milovať prácu s inými, prijať hodnoty spoluzodpovednosti a spolupráce, a teda určitú disciplínu v činnosti. Treba si jasne uvedomiť, že angažovať sa ako „salezián spolupracovník“ znamená odpovedať na skutočné Božie „volanie“: znamená to teda prijať autentické apoštolské saleziánske povolanie.

Na zamyslenie:

* Je povolanie saleziána spolupracovníka pre mňa darom, alebo ho skôr znášam ako ťarchu?
* Je pre mňa povolaním, ktoré prežívam a napĺňam alebo iba prejavom príslušnosti k Združeniu?
* Do akej miery cítim vďačnosť voči Bohu za to, že ma s dôverou povolal za svojho spolupracovníka?
* Akým spôsobom mu po dnešnej úvahe chcem odpovedať?